CELEX: 32017D2077
Language: lv
Date: 2017-11-10 00:00:00
Title: Komisijas Īstenošanas lēmums (ES) 2017/2077 (2017. gada 10. novembris) par grozījumiem Lēmumā 2005/50/EK par 24 GHz diapazona radiofrekvenču spektra joslas saskaņošanu automobiļu tuvdarbības radaru iekārtu lietojumā uz ierobežotu laiku Kopienā (izziņots ar dokumenta numuru C(2017) 7374) (Dokuments attiecas uz EEZ. )

14.11.2017   
            
            
               LV
            
            
               Eiropas Savienības Oficiālais Vēstnesis
            
            
               L 295/75
            
         KOMISIJAS ĪSTENOŠANAS LĒMUMS (ES) 2017/2077
   (2017. gada 10. novembris)
   par grozījumiem Lēmumā 2005/50/EK par 24 GHz diapazona radiofrekvenču spektra joslas saskaņošanu automobiļu tuvdarbības radaru iekārtu lietojumā uz ierobežotu laiku Kopienā
   
      
         (izziņots ar dokumenta numuru C(2017) 7374)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmums) (1), un jo īpaši tā 4. panta 6. punktu,
   tā kā:
   
               (1)
            
            
               Komisijas Lēmums 2005/50/EK (2), kas grozīts ar Komisijas Īstenošanas lēmumu 2011/485/ES (3), harmonizē tehniskos nosacījumus radiofrekvenču spektra 24 GHz joslas pieejamībai un efektīvai lietošanai automobiļu tuvdarbības radaru iekārtām. Šie radari palīdz novērst automobiļu sadursmes.
            
         
               (2)
            
            
               Lēmums 2005/50/EK dalībvalstīm noteica statistikas ziņošanas pienākumus, to vidū prasību katru gadu ievākt datus par to, cik ir transportlīdzekļu, kuros uzstādīts tuvdarbības radars, kas izmanto radiofrekvenču spektra 24 GHz joslu.
            
         
               (3)
            
            
               Lai gan jāpaliek pienākumam cieši uzraudzīt, kā tuvdarbības radari izmanto 24 GHz joslu, tagad šķiet nesamērīgi likt katras dalībvalsts iestādei statistikas datus sistemātiski iesniegt katru gadu, kā paredzēts Lēmumā 2005/50/EK. Valstu administratīvie resursi tiktu izmantoti labāk, ja dalībvalstis šos statistikas ziņojumus iesniegtu tikai pēc Komisijas pieprasījuma. Šos statistikas ziņojumus Komisija varētu pieprasīt iespējamā, bet maz ticamā gadījumā, kad ienāktu ziņas, ka ar 24 GHz radaru aprīkotie transportlīdzekļi izraisa traucējumus vai krasi audzis to skaits.
            
         
               (4)
            
            
               Pēc Lēmuma 2005/50/EK pieņemšanas nav bijis ziņu par kaitīgiem traucējumiem no dienestiem, kurus minētais lēmums aizsargā. To transportlīdzekļu skaits, kuros uzstādīti tuvdarbības radari, kas izmanto 24 GHz joslu, visumā palicis mazs, katrā ziņā – apmēros, kas ir krietni mazāki par ekspluatācijā esošo transportlīdzekļu kopskaitam katrā dalībvalstī noteikto 7 % slieksni. Šo slieksni uzskata par kritisko robežu, par kuru tiek pieņemts, ka nav kaitīgu traucējumu citiem 24 GHz joslas lietotājiem, ja to nepārsniedz.
            
         
               (5)
            
            
               Tādēļ Lēmums 2005/50/EK būtu attiecīgi jāgroza.
            
         
               (6)
            
            
               Šajā lēmumā noteiktie pasākumi ir saskaņā ar Radiofrekvenču spektra komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmumu 2005/50/EK groza šādi:
   
                
            
            
               lēmuma pielikumā vārdus “Šādi dati jāvāc ik gadu:” aizstāj ar vārdiem:
               
                  “Pēc Komisijas pieprasījuma ievācami šādi dati:”.
               
            
         2. pants
   Šis lēmums ir adresēts dalībvalstīm.
   
      Briselē, 2017. gada 10. novembrī
      
         
            Komisijas vārdā –
         
         
            Komisijas locekle
         
         Mariya GABRIEL
      
   
   
      (1)  OV L 108, 24.4.2002., 1. lpp.
   
   
      (2)  Komisijas 2005. gada 17. janvāra Lēmums 2005/50/EK par 24 GHz diapazona radiofrekvenču spektra joslas saskaņošanu automobiļu tuvdarbības radaru iekārtu lietojumā uz ierobežotu laiku Kopienā (OV L 21, 25.1.2005., 15. lpp.).
   
      (3)  Komisijas 2011. gada 29. jūlija Īstenošanas lēmums 2011/485/ES par grozījumiem Lēmumā 2005/50/EK par 24 GHz diapazona radiofrekvenču spektra joslas saskaņošanu automobiļu tuvdarbības radaru iekārtu lietojumā uz ierobežotu laiku Kopienā (OV L 198, 30.7.2011., 71. lpp.).